Xpeng løfter sløret for ny topmodel til Europa

Xpeng er på vej med en ny topmodel til Europa. Den hedder G9L og bliver en større og mere luksuriøs søstermodel til den G9, som allerede sælges i Danmark. De første officielle billeder er nu offentliggjort i Kina, mens den europæiske udgave får premiere på Paris Motor Show i oktober.

Bogstavet L står ifølge Xpeng for Luxury, og ambitionerne er tilsvarende høje. G9L skal være producentens teknologiske flagskib med stort fokus på kunstig intelligens, avancerede førerassistentsystemer og mærkets kommende generation af NGP-systemet.

Seks sæder og global satsning

I Europa vil Xpeng blandt andet vise en udgave med seks siddepladser. Bilen er samtidig udviklet med henblik på at kunne leve op til blandt andet Euro NCAP’s sikkerhedskrav, og Xpeng fortæller, at modellen er tiltænkt op mod 64 internationale markeder.

Men trods de store ord er der endnu ikke meget konkret at forholde sig til. Xpeng har hverken oplyst batteristørrelse, rækkevidde, ladehastighed, motorydelse eller pris. Det hele skal først afsløres ved premieren i Paris.

Her vil producenten også fortælle, hvilke drivlinjer og modelvarianter der kommer til Europa, og hvornår salget begynder.

G9L skal ikke afløse den eksisterende G9, men sælges som en dyrere model over den. Dermed gør Xpeng klar til endnu et skridt op i den europæiske premiumklasse – spørgsmålet er blot, om pris og specifikationer kan leve op til ambitionerne.

Kina afslører allerede de vigtigste tal

Selv om Xpeng først vil fortælle alle detaljer om den europæiske G9L i Paris, er en stor del af specifikationerne for den kinesiske udgave allerede kendt. Her bliver den tilbudt med enten baghjulstræk og 270 kW – svarende til 367 hk – eller firehjulstræk med to motorer og samlet 430 kW, cirka 585 hk. Batterierne er på 91,9 eller 110 kWh, og den officielle kinesiske CLTC-rækkevidde spænder fra 672 til 805 kilometer afhængigt af versionen.

G9L bygger samtidig på en 800-volts elektrisk arkitektur og understøtter meget hurtig opladning. Xpeng oplyser, at bilen under de rette forhold kan hente strøm svarende til 450 kilometers kinesisk CLTC-rækkevidde på ni minutter. De tal skal dog tages med et gran salt: CLTC er væsentligt mere optimistisk end den europæiske WLTP-måling, og hverken europæisk rækkevidde eller en egentlig 10-80-procent ladetid er endnu offentliggjort.

iNPUT så en camoufleret udgave af G9L under lanceringen af Xpeng L03 i midten af juli, og der er tale om en voldsomt stor bil med – virker det til – et nærmest lounge-agtigt indre.

Xpeng løfter sløret for ny topmodel til Europa